IZVEDBENI SKLEP KOMISIJE (EU) 2022/2366

z dne 2. decembra 2022

o določitvi specifikacij za tehnično rešitev za lažje zbiranje podatkov s strani držav članic in Europola za namene priprave statističnih podatkov o dostopu do podatkov iz VIS za namene kazenskega pregona

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 767/2008 Evropskega parlamenta in Sveta z dne 9. julija 2008 o Vizumskem informacijskem sistemu (VIS) in izmenjavi informacij med državami članicami o vizumih za kratkoročno bivanje, vizumih za dolgoročno bivanje in dovoljenjih za prebivanje (Uredba VIS) (1) ter zlasti člena 50(4), tretji pododstavek, Uredbe,

ob upoštevanju naslednjega:

(1) Uredba (ES) št. 767/2008 vzpostavlja Vizumski informacijski sistem (VIS) za izmenjavo podatkov med državami članicami o vlogah za vizume za kratkoročno bivanje, vizume za dolgoročno bivanje in dovoljenja za prebivanje ter o odločitvi o razveljavitvi, preklicu ali podaljšanju vizuma.

(2) Uredba (ES) št. 767/2008 določa pogoje za dostop do podatkov v VIS za namene preprečevanja, odkrivanja ali preiskovanja terorističnih kaznivih dejanj ali drugih hudih kaznivih dejanj. Vzpostaviti bi bilo treba tehnično rešitev in jo dati na voljo državam članicam in Europolu, da se olajša zbiranje podatkov za namene priprave statističnih podatkov za merjenje učinkovitosti takega dostopa za namene kazenskega pregona.

(3) Potrebno je določiti specifikacije za razvoj tehnične rešitve, ki bo olajšala zbiranje nekaterih informacij in statistik.

(4) Tehnična rešitev, izbrana za izvedbo VIS, bi morala upoštevati potrebo po boljši integraciji obstoječih in prihodnjih sistemov upravljanja meja Unije ter tudi interoperabilnost teh sistemov. Ta tehnična rešitev bi morala biti prilagodljiva in omogočati nadaljnji razvoj, da bi se po potrebi lahko vključile dodatne funkcionalnosti, upravljalo večje število operacij in shranjevalo več podatkov. Zato bi bilo treba tehnično rešitev za lažje zbiranje nekaterih informacij in statističnih podatkov razviti na podlagi tehnične rešitve iz člena 72(8) Uredbe (EU) 2017/2226 Evropskega parlamenta in Sveta (2) ter člena 92(8) Uredbe (EU) 2018/1240 Evropskega parlamenta in Sveta (3) ter jo po potrebi prilagoditi.

(5) V skladu z Uredbo (ES) št. 767/2008 bi morala biti za zasnovo in razvoj VIS odgovorna Agencija Evropske unije za operativno upravljanje obsežnih informacijskih sistemov s področja svobode, varnosti in pravice (eu-LISA).

(6) Tehnična rešitev bi morala biti v skladu z načeloma vgrajenega in privzetega varstva podatkov. Podatki za pripravo statistike bi morali biti podani tako, da se zagotovi ustrezna anonimizacija rezultatov in obenem uporablja učinkovito zmanjšanje količine podatkov, da se prepreči tveganje sklepanja o informacijah posameznikov, na katere se nanašajo osebni podatki.

(7) Ker Uredba (EU) 2021/1134 Evropskega parlamenta in Sveta (4) nadgrajuje schengenski pravni red, je Danska v skladu s členom 4 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, uradno sporočila, da je Uredbo (EU) 2021/1134 prenesla v svoje nacionalno pravo. Zato jo ta sklep zavezuje.

(8) Ta sklep predstavlja razvoj določb schengenskega pravnega reda, pri katerih Irska ne sodeluje (5). Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

(9) Ta sklep za Islandijo in Norveško predstavlja razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega reda (6), ki spadajo na področje iz člena 1, točka B, Sklepa Sveta 1999/437/ES (7).

(10) Ta sklep za Švico predstavlja razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (8), ki spadajo na področje iz člena 1, točka B, Sklepa 1999/437/ES v povezavi s členom 3 Sklepa Sveta 2008/146/ES (9).

(11) Ta sklep za Lihtenštajn predstavlja razvoj določb schengenskega pravnega reda v smislu Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (10), ki spadajo na področje iz člena 1, točka B, Sklepa 1999/437/ES v povezavi s členom 3 Sklepa Sveta 2011/350/EU (11).

(12) Ta sklep predstavlja akt, ki temelji na schengenskem pravnem redu oziroma je z njim kako drugače povezan v smislu člena 3(2) Akta o pristopu iz leta 2003 in člena 4(2) Akta o pristopu iz leta 2005 ter člena 4(2) Akta o pristopu iz leta 2011.

(13) V skladu s členom 42(1) Uredbe (EU) 2018/1725 Evropskega parlamenta in Sveta (12) je bilo opravljeno posvetovanje z Evropskim nadzornikom za varstvo podatkov, ki je mnenje podal 8. junija 2022.

(14) Ukrepi iz tega sklepa so v skladu z mnenjem Odbora za pametne meje –

SPREJELA NASLEDNJI SKLEP:

Člen 1 Tehnična rešitev za lažje zbiranje podatkov za namene priprave statističnih podatkov 1. Agencija eu-LISA razvije tehnično rešitev iz člena 50(4), tretji pododstavek, Uredbe (ES) št. 767/2008 in jo prilagodi v skladu s specifikacijami iz člena 2 tega sklepa. 2. Agencija eu-LISA da tehnično rešitev na voljo centralnim točkam dostopa iz člena 22l Uredbe (ES) št. 767/2008 in specializirani enoti ustrezno pooblaščenih uradnikov Europola iz člena 22m navedene uredbe. 3. Uporaba tehnične rešitve s strani držav članic in Europola je neobvezna.

Člen 2 Specifikacije za tehnično rešitev za lažje zbiranje podatkov za namene priprave statističnih podatkov 1. Kjer se uporabi tehnična rešitev iz člena 50(4) Uredbe (ES) št. 767/2008, je njeno uvajanje odgovornost vsake države članice in Europola. 2. Države članice in Europol so odgovorni za svoje tehnično in operativno upravljanje tehnične rešitve. 3. Tehnična rešitev omogoča dostop do vsebovanih podatkov samo pooblaščenim uporabnikom. 4. Tehnična rešitev omogoča zbiranje naslednjih podatkov za vsako zahtevo za dostop do podatkov, shranjenih v VIS: (a) imenovani organ, centralna točka dostopa in operativna enota, ki vloži zahtevo iz člena 22l(5) Uredbe (ES) št. 767/2008, ter Europol, če vloži zahtevo iz člena 22r navedene uredbe; (b) točen namen vpogleda, vključno z vrsto terorističnega kaznivega dejanja ali drugega hudega kaznivega dejanja, kot je opredeljeno v členu 4, točki 22 in 23, Uredbe (ES) št. 767/2008, ki je bilo podlaga za vpogled, z izbiro vrednosti iz šifranta; (c) razumni razlogi za utemeljen sum, da je osumljenec, storilec ali žrtev zajet z Uredbo (ES) št. 767/2008; (d) število zahtev za dostop do VIS za namene preprečevanja, odkrivanja in preiskovanja kaznivih dejanj ter zahtev za dostop do podatkov o otrocih, mlajših od 14 let; (e) število in vrsta zadev, v katerih so bili uporabljeni postopki za nujne primere iz člena 22n(2) Uredbe (ES) št. 767/2008, vključno z zadevami, pri katerih po naknadnem preverjanju, ki ga je opravila centralna točka dostopa, ta nujnost ni bila priznana; (f) število in vrsta zadev, katerih rezultat je bila uspešna ugotovitev istovetnosti. 5. Kadar se uporabi postopek za nujne primere iz člena 22n(2) Uredbe (ES) št. 767/2008, se zaradi lažjega zbiranja podatkov o uporabi tega postopka označijo primeri iz odstavka 4, točka (e), tega člena, ki so povezani z navedenim postopkom. 6. Centralne točke dostopa ali Europol informacije iz odstavka 4 tega člena hranijo lokalno, njihova uporaba pa pripomore k pripravi statističnih podatkov iz člena 50(4) Uredbe (ES) št. 767/2008.

Člen 3 Začetek veljavnosti in uporaba Ta sklep začne veljati dvajseti dan po objavi v Uradnem listu Evropske unije, razen naslednjih določb, ki se uporabljajo od datuma začetka delovanja VIS na podlagi člena 11 Uredbe (EU) 2021/1134: (a) člen 1, kolikor se nanaša na Uredbo (ES) št. 767/2008; (b) člen 2, kolikor se nanaša na Uredbo (ES) št. 767/2008.

V Bruslju, 2. decembra 2022 Za Komisijo predsednica Ursula VON DER LEYEN

(1) UL L 218, 13.8.2008, str. 60.

(2) Uredba (EU) 2017/2226 Evropskega parlamenta in Sveta z dne 30. novembra 2017 o vzpostavitvi sistema vstopa/izstopa (SVI) za evidentiranje podatkov o vstopu in izstopu ter podatkov o zavrnitvi vstopa državljanov tretjih držav pri prehajanju zunanjih meja držav članic in določitvi pogojev za dostop do SVI zaradi preprečevanja, odkrivanja in preiskovanja kaznivih dejanj ter o spremembi Konvencije o izvajanju Schengenskega sporazuma in uredb (ES) št. 767/2008 ter (EU) št. 1077/2011UL L 327, 9.12.2017, str. 20.

(3) Uredba (EU) 2018/1240 Evropskega parlamenta in Sveta z dne 12. septembra 2018 o vzpostavitvi Evropskega sistema za potovalne informacije in odobritve (ETIAS) ter spremembi uredb (EU) št. 1077/2011, (EU) št. 515/2014, (EU) 2016/399, (EU) 2016/1624 in (EU) 2017/2226 (UL L 236, 19.9.2018, str. 1).

(4) Uredba (EU) 2021/1134 Evropskega parlamenta in Sveta z dne 7. julija 2021 o spremembi uredb (ES) št. 767/2008, (ES) št. 810/2009, (EU) 2016/399, (EU) 2017/2226, (EU) 2018/1240, (EU) 2018/1860, (EU) 2018/1861, (EU) 2019/817 in (EU) 2019/1896 Evropskega parlamenta in Sveta ter razveljavitvi Odločbe Sveta 2004/512/ES in Sklepa Sveta 2008/633/PNZ zaradi reforme Vizumskega informacijskega sistema (UL L 248, 13.7.2021, str. 11).

(5) Ta sklep ne spada na področje uporabe ukrepov iz Sklepa Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

(6) UL L 176, 10.7.1999, str. 36.

(7) Sklep Sveta 1999/437/ES z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).

(8) UL L 53, 27.2.2008, str. 52.

(9) Sklep Sveta 2008/146/ES z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske skupnosti (UL L 53, 27.2.2008, str. 1).

(10) UL L 160, 18.6.2011, str. 21.

(11) Sklep Sveta 2011/350/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi z odpravo kontrol na notranjih mejah in prostim gibanjem oseb, v imenu Evropske unije (UL L 160, 18.6.2011, str. 19).

(12) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).